Quyuqqina xayrlashgan tog’asi qo’lini silkita-silkita tezda do’kondan yiroqlashdi. Ayol tog’asining orqasidan kuzatar ekan, yomg’irga ham qaramay shoshgancha chilp-chilp etib, ehtimol qaytmas bo’lib ketayotgan oyoqlarga qarab qoldi. Tog’asi chekkaroqda kutib turgan kulrang mashinaga o’tirdiyu jo’nab ketdi. Yomg’ir esa boshi egik holda turib qolgan jiyanni allanimalar deb ovuta boshladi. Ayol yuzidagi yomg’ir tomchilarimi, ko’z yoshlarimi, farqlay olmagancha do’konga qaytdi.